Yiwen n wass truḥ Tlelli ɣer tseddawit tegla s teqreεt n zzit is tceyyeε nna Ɛelǧiyya i yelli-s Ḥayat, mi tewweḍ ɣer din temlal-d Asirem mi d-tekker ad truḥ teddukel yid-s, yessaweḍ-itt ɣer wanida tleḥḥu, abrid slekmal wwint s tsusmi, yuɣ llḥal ttemsetḥin, yesdukeliten ala axir d lεeslama di taddart. seg wass-nni Asirem yerra ddehn-is ɣer Tlelli ma d nettat tḥemmel-it seg zik. Uɣalen temlilin yal tikelt ama di taddart ama anida nniḍen, ttemeslayen, ttemsawalen s tilifun, leḥya illan zik, tettwakkes lulen-d yiḥulfan n tayri ger-asen.